paragraph_text: Kugla glumište zagrebačka je kazališna skupina koja je djelovala sedamdesetih i osamdesetih godina 20. stoljeća kada je u prostorima Studentskog centra većinom okupljala studente zagrebačkog Filozofskog fakulteta. Službeno je osnovana 1975. godine promjenom imena Studentskog satiričnog glumišta u Kugla glumište. Poetiku Kugla glumišta obilježava prostorno istraživanje, karnevalizacija, multimedijalnost u izvedbi, prizivanje srednjovjekovnog kazališta, tematiziranje socijalnih problema te skupno osmišljavanje predstava. Njihov rad bio je predstavljen na amaterskim, ali i profesionalnim festivalima poput Dubrovačkih ljetnih igara. Nakon raspada skupine, pojedini „kuglaši“ poput Damira Bartola Indoša, Zlatka Burića i Zlatka Svibena u svom radu nastavljaju slijediti estetiku Kugla glumišta.